Llíria obri al gran públic sis de les seues joies arquitectòniques com a municipi convidat del Open House València
18 de octubre de 2024

La localitat de Llíria repetix enguany com a municipi convidat en el Festival d'Arquitectura Open House València (OHV) que se celebra entre el 25 i el 27 d'octubre a la capital valenciana. Abans, els dies 19 i 20 d'octubre, Llíria es convertirà en la protagonista d'este esdeveniment amb l'obertura al gran públic de sis de les seues joies arquitectòniques i la realització de tres rutes Open Walks.

Així, al llarg de tot el cap de setmana, se celebraran jornades de portes d'elements arquitectònics històrics com el Forn de la Vila, novetat d'enguany, o l'església de la Sang, declarada Monument Nacional i Bé d'Interés Cultural, entre altres. Les visites a estos monuments seran guiades per persones voluntàries de l’OHV en este horari d'obertura i no requerixen inscripció prèvia:

\-Ca la Vila (dissabte de 10 h a 14 h i de 16 h a 19 h, i diumenge de 10 h a 14 h).

\-Banys Àrabs (dissabte de 10 h a 14 h i de 16 h a 19 h, i diumenge de 10 h a 14 h).

\-Mausoleus Romans (dissabte de 10 h a 14 h i de 16 h a 19 h, i diumenge de 10 h a 14 h).

\-Termes Romanes de Mura (dissabte de 10 h a 14 h i de 16 h a 19 h, i diumenge de 10 h a 14 h).

\-Església de la Sang (dissabte de 10 h a 14 h i de 16 h a 19 h, i diumenge de 10 h a 14 h).

\-Forn de la Vila (dissabte de 16 h a 19 h).

La gran tradició musical de Llíria, com no podia ser d'una altra forma, també estarà present en estes jornades. Totes les persones inscrites en les Open Walks, que van esgotar les reserves en tan sols dos dies, disfrutaran d'una actuació musical concorde a cada ruta, a càrrec de Som Acord Quartet, format per músics locals. Estes rutes, guiades per Aitana Cabedo de Turisme Llíria, porten per nom l’Edeta Romana, la Lyria Medieval i la Llíria Renaixentista i Barroca.

Finalment, el dissabte 19 d'octubre, a l'edifici de Ca la Vila, tindrà lloc l’Esmorzaret Llirià OHV, una fusió que convida a disfrutar d'experiències gastronòmiques úniques en localitzacions d'elevat interés arquitectònic. Turia, Gastrobar Unió i la Federació del Comerç de Llíria col·laboren amb esta iniciativa que també té pràcticament cobertes totes les seues places.

Open House València

Open House València és un festival d'arquitectura i urbanisme de caràcter internacional que se celebra de manera anual a València i els seus voltants. Es tracta d'un projecte cultural de divulgació, la missió de la qual és acostar l'arquitectura a la ciutadania, a través de visites guiades d'edificis, rutes urbanes, tallers, concursos, taules redones, municipis convidats i altres activitats culturals per a tots els públics, la majoria d'elles gratuïtes.

Pertany a la xarxa Open House Worldwide, una organització mundial formada per més de 50 ciutats de prestigi internacional. La VI Edició del Open House València se celebrarà en la capital valenciana del 25 al 27 d'octubre, amb una agenda d'activitats satèl·lit que s'estén durant els mesos anteriors i posteriors al certamen, per a oferir una proposta cultural cada vegada més completa i continuada.